Farþegaþota þurfti að öryggislenda á alþjóðaflugvellinum í Los Angels í gær en flugmennirnir losuðu eldsneyti af vélinni á leið til lendingar . Að minnsta kosti 60 manns þurftu að leita á sjúkrahús eftir að hafa fengið eldsneytið á sig en það fór meðal annars yfir sex skóla borgarinnar . Allir þeir sem þurftu að leita sér læknisaðstoðar , meðal annars vegna öndunarerfiðleika og óþæginda í húð , eru börn . Þotu Delta-flugfélagsins var snúið við vegna vélarbilunar og er mikil reiði meðal íbúa og yfirvalda vegna ákvörðunar flugstjórans að losa eldsneyti yfir íbúabyggð . Flugfélagið hefur staðfest að ákvörðun hafi verið tekin um að losa eldsneytið til að draga úr þyngd vélarinnar við lendingu . Í Park-grunnskólanum í Cudahy , sem er 26 km austur af flugvellinum , voru tveir bekkir úti þegar eldneytið var losað . Elizabeth Alcantar , bæjarstjórinn í Cudahy , er mjög ósátt við ákvörðunina um að losa eldsneytið enda séu lítil börn í skólanum . Málið er til rannsóknar hjá flugmálayfirvöldum .